21
Jesus Hiyapkiswe Akigbimna Mahakwa
1 Ariwnteke ini ig Kiyapwiye Jesus hiyapkiswe wothu usuh gikannuhnipwi akiw ayge akigbimna mahakwa kewye Tiberíyades. Nah akkite yit ku samah ig hiyapkiswa wothu.
2 Usuh pahadgupu ayge. Ig kiyapwiye Simawh Pedru ayge ukakhu. Ig kiyapwiye Tomé Abes aygwata ukakhu. Ig kiyapwiye Natanael kanayene galiléyene ig aygwata ukakhu. Hawwata usuh piyana ukebyi amekene Zebedew gikamkayupwi usuh aygwata gikakkis. Piyana gikebyikis nawenépwi gikannuhnipwi ayge hawwata.
3 Ayteke nikwe ig kiyapwiye Simawh Pedru awna ta wothu:
―Nah atakte subukminate.
Usuhme kaytwa giwn:
―Usuh ataka pihapti.
Usuh tipik gihapti. Usuh sarayhwa ta amadgat umuh. Usuh subukminene hewke tiyegim. Kameki usuh kakamaxnime im pahapwinama.
4 Kabeyweke ig Kiyapwiye Jesus hiyapkiswe tabir akigbimna mahakwa. Henneme usuh ka hiyakriwa ba ignama Jesusma.
5 Ig kabiman wothu:
―Kamahad, ba yis kawin?
―Yuma.
6 ―Subuknabay yitagmaya kihehaptak han pawkat. Ayge yis kawinnek.
―Ihkata nikwe.
Usuh subukmine utagmaya atere. Ayge nikwe usuh kakamaxni kaayhsima im. Kabahte usuh ka hiyá akahminak utagmaya.
7 Nah hiyapni henne, nah awna git kiyapwiye Pedru:
―Ig ner Ukiparawiy.
Ig kiyapwiye Simawh Pedru timapni henne ku ig Ukiparawiy, aynewa ig kawih gidagmanpit, mmanawa ig masimsa. Ig kawih gidagmanpit akak gitubkan gimkanit.
8 Usuhme atere amadga wahmun mmanawa usuh kennesa ihapkat. Muwaka adahan pohowku madikwa (50) iwanti adahan danuh atere.
9 Usuh danuh atere, usuh sarayhwa waxrimpakat. Ayge nikwe usuh utí tiket amey akak im ayge nibet ariwtrik eggu tiket. Bugut hawwata aygwata ahumwa.
10 Ayteke ig Kiyapwiye Jesus awna wothu:
―Iwinay ariwntak yiwin.
11 Ig kiyapwiye Simawh Pedru timapni henne, ig sarayhwa amadgat umuh. Ig kehe utagmaya waxrimpakat kipun akak nopsadmin im. Madikawku madikwa gikebyikis akak pohowku madikwa akak mpana gawnakis (153). Im kaayhsima kameki utagmaya sigkame.
12 Pisenwa nikwe ig Kiyapwiye Jesus awna wothu:
―Barubakay ax.
―Ahadye.
Yuma pahapwinama waytak kibowkaye ayapri ku pariyene ig awaku usuh hiyaknig ku ig Ukipara.
13 Igme Kiyapwiye Jesus atere ganwat tiket, ig iwé bugut ig ikepni wothu. Hawwata ig iké wothu im. Usuhme axni.
14 Ini amamnaput ig Kiyapwiye Jesus hiyapkiswa ta wothu ariwntak gikankawni ariw gimiremni.
Jesus Ayá Pedru Ba Ig Batek Gikak
15 Pisenwa waxni ig Kiyapwiye Jesus kinetihwa gikak kiyapwiye Simawh Pedru. Ig ayapri:
―Simawh, pis ku pariye kiyapwiye João gikamkayh, ba pis batek nukakhu mpiya madikte amadga inin?
Igme kiyapwiye Pedru kaytwa giwn:
―Ihi, Kiyapwiye. Pis hiyakni ku nah batek pikak.
Igme awna git:
―Ikapnaba ndahan nupigyanpu muttuhpiyene. Akkanaba nuwnhu ta gitkis nuhiyegapu ku pariye kotenene pukuhpate nuhiyakemni kabayhtiwatma.
16 Ayteke nikwe ig awna git apeynipye akiw. Giwn:
―Simawh, pis ku pariye kiyapwiye João gikamkayh, ba pis batek nukakhu?
Igme kaytwa giwn akiw:
―Ihi, Kiyapwiye. Pis hiyakni ku nah batek pikak.
Igme awna git:
―Apuriwnaba ndahan nupigyanpuisa muttuhpiyene nerras ku pariye kamaxwenepwi ta nupitit.
17 Ayteke nikwe ig ayapri amamnaputne akiw:
―Simawh, pis ku pariye kiyapwiye João gikamkayh, ba pis batek nukakhu?
Igme kiyapwiye Pedru kapusa barukiswe ayge awaku ku samah ig Kiyapwiye Jesus ayapri amamnaput akiw ba ig batekwatma gikak. Ig kaytwa giwn akiw:
―Kiyapwiye, pis hiyak madikte. Pis hiyakni ku nah batek pikak.
Igme Kiyapwiye Jesus awna git:
―Ikapnaba ndahan nupigyanpuisa muttuhpiyene akak nuhiyakemni.
Jesus Akki Ku Pariye Nemnikumpiye Git Pedru
18 Ayteke ig awna git akiw. Giwn:
―Kuri nah ikí pinetni. Minikwak pis takwayete pis kawih pisimsa pis wew ku kit pimawkan. Henneme aysawnemenek pis kiyapwinek pis isaksanek nawenépwi hiyeg adahan igkis keh gimawkankis pikak. Pis taraknek piwak adahan igkis kawihkis pisimsa adahan igkis piwaxepten ku kit pis ka atekkere.
19 Ig awna inakni henne, ig ekkene git ku samah aysawnemenek igme umahkiswe giwnteknewa gidahan Uhokri gikiythani. Pisenwa gawnhan inakni yuwit ig awna git:
―Ikawnaba hawwata ke nahbe.
Jesus Ka Akki Ku Pariye Nemnikumpiye Nuthu
20 Ayteke ig kiyapwiye Pedru wagestaw, ig hiyá pahapwiwa Jesus gikannuhni ig waywe gihapu. Igme ner ku pariye Kiyapwiye Jesus batek gikak kaayhsima ku pariye kuhwekwa betnene gihumwa Kiyapwiye Jesus ayge aranwa axtet, ig ayapri amin ku pariye gikamaykiswitni.
21 Ig kiyapwiye Pedru hiyapri ayge, ig ayá Kiyapwiye Jesus:
―Kiyapwiye, ya ner? Pariyeki danuhne gitnek?
22 Igme Kiyapwiye Jesus kaytwa giwn:
―Ka hiyá pisma hiyak nikak. Ku nahwa muwakapri ig msekwe ay nekwa ku aysaw nah diyuhnek akiw, ka hiyá pisma hiyak nikak. Pisnewa hiyak akak ku pis ikaw hawwata ke nahbe.
23 Ariwnteke ini, inetit ibekhewpi gipuriwkis ukebyupwiy gimin ner gikannuhni ku ig ka miyati. Kameki Kiyapwiye Jesus awname ku ig ka miyati. Ig he awna: “Ku nahwa muwakapri ig msekwe ay nekwa ku aysaw nah diyuhnek akiw, ka hiyá pisma hiyak nikak.”
Jesus Keh Kaayhsima Annut Ku Pariye Kane Anhaka Amadgat Kagta
Jo 20.30
24 Nah João ku pariye ekkene inakni inetit yit, ku pariye anniri inakni yuwit, nahnewa ner gikannuhni. Yis hiyakni ku inakni nnetni inyerwa.
25 Ig Kiyapwiye Jesus keh kaayhsima annut akiw henneme nah ka anniri madiktema. Waké in annakekwiye amadga kagta, in humaw kaayhsima kagtakam. Nupewkan in ka kapitkam ay amadga inin hawkri pahakte.